Ludmilla Radchenko

Ludmilla Radchenko (bir-Russu: Людмила Радченко; twieldet fil-11 ta' Novembru 1978) hija mudella, artista u attriċi Russa, l-aktar magħrufa ġewwa l-Italja u fil-pajjiżi Anglosassoni.

Bijografija 

Imwielda ġewwa Omsk, li kienet tifforma parti mill-Unjoni Sovjetika, hi ggradwat fid-disinn tal-moda fl-1999. Fl-1997 ġiet eletta bħala Miss Charm fil-kompetizzjoni tal-Miss Russia. Ġewwa art twelidha kellha xi esperjenzi fit-televiżjoni ġewwa Moska u San Pietruburgu

Mal-wasla tagħha fl-Italja, bdiet il-karriera tagħha fix-xena tal-ispettaklu meta ħadet sehem f'reklam televiżiv li kien jixxandar waqt Paperissima. Aktar tard, fl-2001, daħlet bħala żeffiena fil-programm La sai l'ultima? u s-sena ta' wara kienet fost it-tfajliet hekk imsejħa "letterine" fil-kwiżż Passaparola immexxi minn Gerry Scotti.

Fl-2003 ippreżentat ir-rokna Spicy Tg fuq Antenna 3. Fil-frattemp baqgħet tisfila bħala mudella, u fl-2004 kienet il-protagonista tal-kalendarju tar-rivista Fox. Fl-2005 ħadet sehem f'La Talpa, fejn ġiet eliminata fis-semifinali, ġimgħa biss 'il bogħod mill-aħħar serata.

Fis-sajf tal-2006 kienet protagonista tal-programm On the Road f'Miami li xxandar fuq Italia 1. Is-sena ta' wara ppreżentat Tuning and fanatics, trażmess fuq SKY.

Ġiet magħżula minn Fapim, azjenda li timmanifattura t-twieqi, biex tippoża għall-kalendarju 2008 fil-pożi erotiċi l-aktar popolari fl-istorja taċ-ċinema internazzjonali. Ħadmet ukoll ma' All Music fil-programm dwar il-moda Modeland.

Wara l-parteċipazzjoni tagħha f'La Talpa, reġgħet qabdet il-passjoni lejn il-pittura (meta kienet żgħira kienet attendiet xi skejjel tal-arti) u bdiet tesponi diversi kollezzjonijiet f'Milan.

Bħala attriċi rreċtat fil-film Il viaggio (2005) u ħadet sehem f'żewġ episodji ta' R.I.S. - Delitti imperfetti, minbarra li kienet parteċipi f'rwoli żgħar f'produzzjonijiet Taljani oħrajn. Fl-2008 ħadet sehem fil-film A Light of Passion.

Wara l-esperjenza fit-televiżjoni, fl-2008 reġgħet lura għall-passjoni vera tagħha: il-pittura. L-ewwel wirjiet ikkonvinċewha sabiex tħalli definittivament id-dinja tal-ispettaklu u tiddedika ħinha għall-arti. Wara li studjajt ġewwa New York, għamlet diversi kollezzjonijiet li aktar tard ġew esposti f'diversi galleriji, avvenimenti, u wirjiet tal-arti. Fl-2010, għamel baqra kbira għall-"Cow Parade 2010", espożizzjoni tad-disinn internazzjonali. Ħadet sehem ukoll f'instalazzjoni artistika fit-Triennale di Milano u f'wirja fil-Mużew tal-Arti Kontemporanja f'Lucca. Ftit xhur wara l-esebizzjoni tagħha fit-Teatro alla Scala, ġiet magħżula għall-konkors internazzjonali tal-pittura Gemlucart ta' Monako, fejn bdiet il-kollaborazzjoni tagħha mal-Opera Gallery.

F'Diċembru tal-2010, fil-libreriji tal-Feltrinelli ħareġ l-ewwel katalgu tagħha "Power pop", ippubblikat minn Skira. Fi Frar tal-2011, il-provinċja ta' Milan sostniet esebizzjoni ta' Ludmilla fil-Kamra tal-Kulturi tad-Dinja. F'Marzu tal-istess sena, gallerija tal-arti fi New York ippreżentat lil Ludmilla għall-festival "Eating Art" u l-opri tagħha ġew esposti għall-gallerija Crown Fine Art f'Soho.

Televiżjoni 

 La sai l'ultima? (2001)
 Passaparola (2001–2002)
 Spicy Tg (2003)
 La talpa (2005)
 On the Road (2006)
 Tuning and Fanatics (2007)
 Reality Game (2007)
 Modeland (2008)

Filmografija

Referenzi

Ħoloq esterni 

 Sit uffiċjali
 

Twieldu fl-1978
Nies ħajjin
Atturi Russi
Mudelli Russi
Artisti Russi